<classify> MBUNGE wa Viti Maalumu Mkoa wa Dodoma, Mariam Ditopile CCM amesema, atawasomesha wasichana watakaofaulu kidato cha nne kwenda kidato cha tano mkoani Dodoma.Akizungumza kwenye Mkutano wa Umoja wa Vijana uliofanyika jijini humo leo, Mariam amesema wasichana wote watakaofaulu kutoka kidato cha nne kuingia kidato cha tano katika shule za Serikali atawalipia.Amesema utaratibu huo utafanyika kwa kushirikiana na Ofisa Elimu Mkoa wa Dodoma na Ofisa Elimu Wilaya zote saba mkoani hapo ambao watatoa orodha ya wasichana wote watakaochaguliwa kuingia kidato cha tano.Amesema wasichana hao watasaidiwa kupitia ofisi ya Mbunge wa Viti Maalumu ili kuhakikisha anasaidia kupata elimu ya kidato cha tano na sita ili kuwainua na kuwaendeleza kupata elimu ya juu.Mwenyekiti wa UV-CCM Mkoa wa Dodoma, Billy Chidabwa amesema viongozi wote wa ngazi ya mkoa wataanza ziara Machi 29, mwaka huu kutembelea kata zote katika wilaya zote saba, miradi ya kimkakati na miradi ya vijana.Amesema pamoja na kufanya mikutano ya ndani na kukagua vikundi vya vijana pia watakagua miradi ya vijana ambayo waliopata mikopo kupitia asilimia nne zinazotolewa halmashauri kwa ajili ya vikundi vya vijana.Chidabwa alisema ziara hiyo ni mwendelezo wa ile iliyofanyika mwaka jana, ambapo walikagua vikundi vya vijana, lakini awamu hii ya pili ya ziara wanataka kuona changamoto zinazoikabili miradi ya vijana katika wilaya hizo.Alisema katika kukagua miradi hiyo pia wale vijana waliopata changamoto ya katika kutekeleza miradi, wataandaliwa mazingira ya kupata mafunzo ya ujasiriamali kutoka kwa watalaamu ili kuwawezesha kujikwamua kiuchumi.Katika ziara hiyo, jopo viongozi wa vijana mkoa watatembelea pia miradi ya kimakati ukiwemo wa ujenzi wa reli ya kisasa SRG, pia watatembelea miradi mikubwa mkoani humo ukiwemo wa soko kubwa na stendi kubwa kuliko zote Afrika Mashariki na Kati.Chidabwa aliwatia moyo vijana wajitokeze katika uchaguzi wa Serikali za Mitaa unaofanyika mwishoni mwa mwaka huu na Uchaguzi Mkuu unaofanyika mwakani, wajitokeze kugombea na kuchaguliwa katika nafasi mbali mbali maadamu wana sifa.  <topic>: KITAIFA 